***ДОГОВОР ЗА ВЪЗЛАГАНЕ НА ОБЩЕСТВЕНА ПОРЪЧКА ЗА СТРОИТЕЛСТВО***

***№ ……………./ ……………. г.***

Днес, ......2019 г., в гр. Мадан, между:

**1. ОБЩИНА МАДАН,** БУЛСТАТ 000614984, с адрес: гр. Мадан, п.к. 4900, ул. „Обединение“ № 14, представлявана от Фахри Адемов Молайсенов – Кмет на Община Мадан и Фиданка Цветанова Узунова – Главен счетоводител на Община Мадан, наричана по-долу за краткост **„ВЪЗЛОЖИТЕЛ”,** от една страна

и

**2.** **„........................................”**, с ЕИК ................., със седалище и адрес на управление: гр. ..................., ул. „.................................” № ......., тел: ............., факс: ................., представлявано от ............................................., наричано по-нататък „**ИЗПЪЛНИТЕЛ”,** от друга страна,

на основание чл. 112, ал. 1 от Закона за обществените поръчки (ЗОП), във връзка с проведената процедура за възлагане на обществена поръчка с предмет: **„**РЕКОНСТРУКЦИЯ, РЕМОНТ, ОБОРУДВАНЕ И ОБЗАВЕЖДАНЕ НА СУ „ОТЕЦ ПАИСИЙ“ - ГР. МАДАН” и влязло в законна сила Решение № ………………. на ВЪЗЛОЖИТЕЛЯ за определяне на ИЗПЪЛНИТЕЛ, се сключи настоящият договор, с който страните по него се споразумяха за следното:

**І. ПРЕДМЕТ НА ДОГОВОРА**

**Чл. 1. (1).** ВЪЗЛОЖИТЕЛЯТ възлага, а ИЗПЪЛНИТЕЛЯТ приема да изпълни строително-монтажни работи и дейности за обект **„**РЕКОНСТРУКЦИЯ, РЕМОНТ, ОБОРУДВАНЕ И ОБЗАВЕЖДАНЕ НА СУ „ОТЕЦ ПАИСИЙ“ - ГР. МАДАН”, съгласно Техническата спецификация и офертата на ИЗПЪЛНИТЕЛЯ.

**(2)** ИЗПЪЛНИТЕЛЯТ следва да извърши работите и дейностите по ал. 1 съгласно одобрените инвестиционни проекти и техническата документация, в съответствие с Техническата спецификация, Техническото и Ценовото предложение, които са неразделна част от настоящия договор.

**(3)** Ако при изпълнение на възложените СМР възникне необходимост от извършване на непредвидени разходи за допълнителни работи или промени, същите ще бъдат направени само при доказана необходимост и след направено изменение на настоящия договор при условията и по реда на чл. 116 от ЗОП. За целта ИЗПЪЛНИТЕЛЯТ уведомява незабавно ВЪЗЛОЖИТЕЛЯ като:

1. При възникване на разходи, в резултат на работи, които не е могло да бъдат предвидени при първоначалното проектиране и водят само до увеличаване на количествата, заложени в количествено-стойностната сметка, същите се съгласуват и одобряват предварително от ВЪЗЛОЖИТЕЛЯ чрез сключване на допълнително споразумение към договора за обществената поръчка, преди тяхното стартиране. Единичните цени се вземат предвид от предложението на ИЗПЪЛНИТЕЛЯ, съгласно ценовата му оферта, подадена за участие в процедурата. Необходимостта от увеличаване на количествата се доказва с представянето на количествена сметка и подписан протокол от лицата, упражняващи инвеститорски контрол, строителен надзор и авторски надзор. Протоколът се представя на ВЪЗЛОЖИТЕЛЯ за одобрение.

2. При необходимост от разходи за изпълнение на нови, непредвидени видове строително-монтажни работи, възникнали в процеса на изпълнение на обекта, без извършването, на които не може да се изпълнят изискванията на Техническата спецификация, същите ще се уточняват предварително с ВЪЗЛОЖИТЕЛЯ, преди сключването на допълнително споразумение към договора за обществената поръчка и тяхното стартиране. Необходимостта от извършване на допълнително възникналите строително-ремонтни работи се доказва с представянето на количествено–стойностна сметка за вида и количеството на допълнителните СМР, подписан от лицата упражняващи инвеститорски контрол, строителен надзор и авторски надзор протокол/подробна писмена обосновка, от която да става ясно каква е причината за наложилото се изменение по време на строителството и Заповед на проектанта за налагане на изменението, съгласно Наредба № 3 от 31.07.2003 за съставяне на актове и протоколи по време на строителството. ИЗПЪЛНИТЕЛЯТ представя единични цени на допълнително възникналите СМР по видове, с анализ за всеки вид работа, формиран на база показателите за ценообразуване от Ценовото предложение на ИЗПЪЛНИТЕЛЯ. Цялата документация по необходимостта от изпълнение на нови, непредвидени разходи се представя на ВЪЗЛОЖИТЕЛЯ за одобрение.

**(4)** В случаите на изменение на сключен договор за обществена поръчка по реда на чл. 116 от ЗОП впоследствие, поради необходимост от извършване на непредвидени разходи, последните следва като стойности на отделните позиции посочени в съответната заменителна таблица да са в рамките на приетите лимити за различните видове дейности, съгласно изискванията на Програмата за развитие на селските райони 2014 - 2020 г., Наредба № 12/25.07.2016 г., Договор за безвъзмездна помощ рег. № BG06RDNP001-7.002-0008-С01 от 02.05.2019 г., и приложенията към него.

**(5)** Максималната стойност за непредвидените разходи е до 12 686,18 лева без ДДС, но не повече от 5 % (пет на сто) от цената на договора по чл. 3, ал. 1, т. 1.

**(6)** С подписването на договора ИЗПЪЛНИТЕЛЯТ декларира, че е запознат със съдържанието на договора и всички приложения, изразява съгласие с тях и се задължава да изпълнява всички произтичащи от договора задължения.

**П. СРОКОВЕ ПО ДОГОВОРА**

**Чл. 2. (1)** Срокът на договора започва да тече от датата на подписването му от двете страни и е до датата на изпълнение на всички поети от страните задължения съгласно документите, съставляващи Договора, но не по-късно от крайния срок за изпълнение на Административен договор за предоставяне на безвъзмездна финансова помощ с рег. № BG06RDNP001-7.002-0008-С01/02.05.2019 г. и не по-късно от 15.09.2023 г.

**(2)** Срокът за изпълнение на договорените дейности и строително-монтажни работи и предаването на строежа от ИЗПЪЛНИТЕЛЯ с Констативен Акт Образец 15, подписан без забележки, е ………………. календарни дни, като същият започва да тече с подписване на Протокол образец № 2/2а за откриване на строителна площадка и определяне на строителна линия и ниво съгласно Наредба № 3 от 31.07.2003 г. за съставяне на актове и протоколи по време на строителството.

**(3)** При спиране на строителството по нареждане на общински или държавен орган, както и по обективни причини, за които ИЗПЪЛНИТЕЛЯТ няма вина, срокът по ал. 2 спира да тече с подписването на двустранен Констативен протокол. След отсраняване на пречките за изпълнение на договора, срокът продължава да тече от датата на подписване на двустранен Констативен протокол за продължаване на строителството.

**(4)** Срокът по ал. 2 спира да тече с подписване на Акт образец 10 за установяване състоянието на строежа при спиране на строителството, съгласно Наредба № 3/31.07.2003 г. за съставяне на актове и протоколи по време на строителството. След отстраняване на пречките за изпълнение на договора, срокът продължава да тече от датата на подписване на Акт образец 11 за установяване състоянието на строежа и строителните и монтажните работи при продължаване на строителството.

**ІІІ. ЦЕНИ И НАЧИН НА ПЛАЩАНЕ**

**Чл. 3. (1)**Цената на настоящия договор, съгласно Ценовото предложение на ИЗПЪЛНИТЕЛЯ е ...................... (………словом) лева без ДДС или ................ (................словом) лева с ДДС, от които:

**1.** Цена за изпълнение на СМР на обект „Реконструкция, ремонт, оборудване и обзавеждане на СУ „Отец Паисий“ – гр. Мадан“ - ……………………… (………словом) лева без ДДС или …………………. (……….словом) лева с ДДС;

**2.** Цена за оборудване и обзавеждане по време на строителство на обекта - ……………………… (……….словом) лева без ДДС или …………………. (…………словом) лева с ДДС.

**(2)** Цената по ал. 1 включва всички разходи необходими за извършване на дейностите и строително-монтажните работи, така че обектът да бъде въведен в експлоатация.

**(3)** В случай, че при изпълнение на възложените СМР възникне необходимост от извършване на непредвидени разходи за допълнителни работи или промени, същите ще са в размер до 12 686,18 лева без ДДС, но не повече от 5 % (пет на сто) от цената по чл. 3, ал. 1, т. 1 от Договора. Непредвидените разходи ще бъдат изплатени само при доказана необходимост и след направено изменение на сключения договор за обществена поръчка с избрания изпълнител при условията и по реда на чл. 116 от ЗОП.

**(4)** Всички разноски на ИЗПЪЛНИТЕЛЯпо изпълнение на настоящия договор са за негова сметка и се считат включени в определената по-горе цена по ал. 1.

**(5)** Цените на отделните строително-монтажни работи включват стойността на всички влагани материали, доставно-складови, трудови разходи, осигуровки и всякакви други преки и непреки разходи и печалбата на ИЗПЪЛНИТЕЛЯ.

**(6)** Договорените цени на видовете работи по количествено-стойностните сметки няма да бъдат променяни за целия период на изпълнение на СМР. Цената на финансовия риск за срока на изпълнение на СМР също е включена в цената по договора.

**(7)** Единичните цени за изпълнение на дейности и строително-монтажни работи, посочени в количествено-стойностната сметка на ИЗПЪЛНИТЕЛЯ,не подлежат на промяна.

**(8)** Промяна на количествата на даден вид работа не е предпоставка за промяна на единичната цена.

**(9)** Промени в договора са възможни единствено при наличие на предвидените в ЗОП основания и условия.

**(10)** В случай на необходимост от извършване на непредвидени разходи, същите ще се остойностяват на база единичните цени за съответните видове дейности от количествено-стойностната сметка. За видовете СМР и дейности, за които няма предложени единични цени, единичната цена се образува на база елементи на ценообразуване, предложени в офертата, както следва:

- часова ставка за труд …………….лв./час;

- допълнителни разходи върху труд ………………%;

- допълнителни разходи върху механизация ………………%;

- доставно - складови разходи ………………%;

- печалба ......................... %.

**Чл. 4. (1)** Заплащането на изпълнените дейности и СМР за целия обект се осъществява по следната схема:

1. **Авансово плащане** към ИЗПЪЛНИТЕЛЯ, в размер на 20 % (двадесет на сто) от стойността, посочена в чл. 3, ал. 1, което се осъществява в срок до 14 (четиринадесет) дни, считано от подписване на Протокол обр. 2/2а за откриване на строителната площадка и определяне на строителна линия и ниво и след получаване от ВЪЗЛОЖИТЕЛЯ на авансово плащане по проекта, предмет на договор с рег. № BG06RDNP001-7.002-0008-С01/02.05.2019 г., от страна на Държавен фонд „Земеделие“ и представяне на фактура от ИЗПЪЛНИТЕЛЯ, равна на стойността на аванса с включен ДДС*.*

2. **Междинни плащания** в размер до 30 % (тридесет на сто) от стойността на договора по чл. 3, ал. 1, платими в срок до 30 (тридесет) дни след приемане на поетапно извършената работа с Протокол за действително извършени и подлежащи на заплащане видове СМР, съставен от ИЗПЪЛНИТЕЛЯ и подписан от ВЪЗЛОЖИТЕЛ, ИЗПЪЛНИТЕЛ, Консултант - строителен надзор на обекта и Проектант, осъществяващ авторски надзор, и представяне на фактура от ИЗПЪЛНИТЕЛЯ.

3. **Окончателно плащане** към ИЗПЪЛНИТЕЛЯ в размер, равен на стойността на реално изпълнените дейности, след приспадане на получения аванс и междинни плащания при одобрени с протокол образец 19 реално извършени СМР, и след получаване на Констативен акт за установяване годността за приемане на строежа (акт 15) и приложена фактура, издадена на името на Община Мадан.

**(2)** Всички плащания по този Договор се извършват в лева чрез банков превод по следната банкова сметка на ИЗПЪЛНИТЕЛЯ:

Банка: …………………………….

BIC: …………………………….

IBAN: ……………………………..

**(3)** Начинът на плащане може да бъде променен ако схемата на разплащане в договора за БФП бъде променена или това се налага по искане на Държавен фонд „Земеделие“. В този случай договорът може да бъде изменян на основание чл. 116 от ЗОП.

**(4)** Преди всяко едно плащане ВЪЗЛОЖИТЕЛЯТ извършва 100 % документална проверка и проверка по място на изпълнение за удостоверяване извършването на заявените за плащане работи, като всяка документална проверка и проверка на място се документира с протокол.

**(5)** Всички фактури за извършване на плащанията се изготвят на български език, в съответствие със Закона за счетоводството и подзаконовите нормативни актове. При изготвяне на разходооправдателните си документи, ИЗПЪЛНИТЕЛЯТ задължително вписва текст, че „*Разходът се извършва по договор за безвъзмездна финансова помощ № BG06RDNP001-7.002-0008-С01/02.05.2019 г., финансиран по Програма за развитие на селските райони 2014-2020 г.*“.

**(6)** Изпълнителят сключва договор за подизпълнение с подизпълнителите, посочени в офертата.

**(7)** Когато частта от поръчката, която се изпълнява от подизпълнител, може да бъде предадена като отделен обект на изпълнителя или на възложителя, възложителят заплаща възнаграждение за тази част на подизпълнителя.

**(8)** Разплащанията по ал. 7 се осъществяват въз основа на искане, отправено от подизпълнителя до възложителя чрез изпълнителя, който е длъжен да го предостави на възложителя в 15-дневен срок от получаването му.

**(9)** Към искането по ал. 8 изпълнителят предоставя становище, от което да е видно дали оспорва плащанията или част от тях като недължими.

**(10)** Възложителят има право да откаже плащане по ал. 7, когато искането за плащане е оспорено, до момента на отстраняване на причината за отказа.

**(11)** Независимо от възможността за използване на подизпълнители отговорността за изпълнение на договора за обществена поръчка е на изпълнителя.

**(12)** Замяна или включване на подизпълнител по време на изпълнение на договор за обществена поръчка се допуска при необходимост, ако са изпълнени едновременно следните условия:

а) за новия подизпълнител не са налице основанията за отстраняване в процедурата;

б) новият подизпълнител отговаря на критериите за подбор по отношение на дела и вида на дейностите, които ще изпълнява.

в) при замяна или включване на подизпълнител изпълнителят представя на възложителя копие на договора с новия подизпълнител заедно с всички документи, които доказват изпълнението на условията по букви „а“ и „б“, в срок до три дни от неговото сключване.

**(13)** Подизпълнителите нямат право да превъзлагат една или повече от дейностите, които са включени в предмета на договора за подизпълнение. *(в случай, че е приложимо)*

**ІV. ФИНАНСИРАНЕ**

**Чл. 5.** Финансирането на строителните работи е в рамките на Административен договор за безвъзмездна помощ № BG06RDNP001-7.002-0008-С01/02.05.2019 г., по Програмата за развитие на селските райони за периода 2014-2020 г., съфинансирана от Европейски земеделски фонд за развитие на селските райони, Процедура чрез подбор на проектни предложения по Подмярка 7.2. „Инвестиции в създаването, подобряването или разширяването на всички видове малка по мащаби инфраструктура“ от Мярка 7 „Основни услуги и обновяване на селата в селските райони“ № BG06RDNP001-7.002 – УЧИЛИЩЕ „Реконструкция, ремонт, оборудване и/или обзавеждане на общинска образователна инфраструктура с местно значение в селските райони, която включва основно или средно училище, финансирано чрез бюджета на общината или професионална гимназия по § 10 от Преходните и заключителните разпоредби на Закона за предучилищното и училищното образование“.

**V. ПРАВА И ЗАДЪЛЖЕНИЯ НА ВЪЗЛОЖИТЕЛЯ**

**Чл. 6.** ВЪЗЛОЖИТЕЛЯТ има право:

**1.** Да изисква информация за хода на изпълнението на предмета на договора;

**2.** Да проверява изпълнението на предмета на договора, без да се намесва в оперативната самостоятелност на ИЗПЪЛНИТЕЛЯ, като има право да дава задължителни за ИЗПЪЛНИТЕЛЯ указания;

**3.** Да прави възражения по изпълнението на работите по предмета на договора, в случай на неточно изпълнение;

**4.** Да откаже приемане и заплащане на част или на цялото възнаграждение, в случай че ИЗПЪЛНИТЕЛЯТсе е отклонил от поръчката или работата му е с недостатъци.

**5.** Да откаже заплащане на част или на цялото възнаграждение, в случай, че установи неизпълнение на задължението на ИЗПЪЛНИТЕЛЯ за сключване и поддържане на застраховката по чл. 171, ал. 1 от ЗУТ, до отстраняване на нарушението.

**Чл. 7.** ВЪЗЛОЖИТЕЛЯТе длъжен:

**1.** Да заплати на ИЗПЪЛНИТЕЛЯ уговореното в договора възнаграждение в размера, сроковете и при условията, предвидени в него.

**2.** Да предаде на ИЗПЪЛНИТЕЛЯ копие на Разрешение за строеж и 1 (един) екземпляр от одобрения / съгласуван инвестиционен проект за обекта – предмет на договора, за ползване по време на строителството;

**3.** Да осигури достъп на ИЗПЪЛНИТЕЛЯдо строителната площадка, след преминаване на инструктаж на неговите работници и служители;

**4.** Да предаде строителната площадка на ИЗПЪЛНИТЕЛЯ и да участва при подписването на Протокол за откриване на строителна площадка и за определяне на строителна линия и ниво (Приложение обр. № 2 / 2а) съгласно Наредба № 3 от 2003 г. за съставяне на актове и протоколи по време на строителството;

**5.** Да определи свой представител (инвеститорски контрол), който да има правата и задълженията да го представлява пред ИЗПЪЛНИТЕЛЯ по изпълнението на договора;

**6.** Даучаства и подпомага при необходимостИЗПЪЛНИТЕЛЯ при съставянето и оформянето на Констативният актов за установяване годността за приемане на строежа (Акт обр. № 15) за обекта – предмет на договора;

**7.** Да организира и внесе пред компетентните органи, строителната документация за издаване на удостоверение за въвеждане в експлоатация след представяне на всички необходими документи от ИЗПЪЛНИТЕЛЯ и строителният надзор на обекта;

**8.** Да уведомява писмено ИЗПЪЛНИТЕЛЯза проявилите се в гаранционния срок недостатъци (дефекти) на извършеното в изпълнение на настоящия договор.

**VI. ПРАВА И ЗАДЪЛЖЕНИЯ НА ИЗПЪЛНИТЕЛЯ**

**Чл. 8.** ИЗПЪЛНИТЕЛЯТима право:

**1.** Да получи договорената в чл. 3, ал. 1 цена при изпълнение на условията и в сроковете, предвидени в договора;

**2.** Да иска от ВЪЗЛОЖИТЕЛЯдопълнителна информация и съдействие за изпълнение на възложената му работа.

**Чл. 9.** ИЗПЪЛНИТЕЛЯТе длъжен:

**1.** Да изпълни всички дейности по предмета на договора качествено, в обхвата, сроковете и при спазване условията, посочени в договора и приложенията към него и на изискванията на действащите нормативни актове, приложими към тези дейности и на ВЪЗЛОЖИТЕЛЯ.

**2.** Да предоставя своевременно исканата от ВЪЗЛОЖИТЕЛЯ информация за хода на изпълнение на договора;

**3.** Да предоставя възможност на ВЪЗЛОЖИТЕЛЯда проверява изпълнението на предмета на договора и да изпълнява указанията му, освен ако са в нарушение на строителните правила и нормативи или водят до съществено отклонение от възложените работи;

**4.** Да определи със заповед технически ръководител на обекта – предмет на договора, като посочи правата и задълженията, с които да го представлява пред ВЪЗЛОЖИТЕЛЯпо изпълнението на настоящия договор;

**5.** За извършването на отделните строително-монтажни работи, съгласно приетия план - график, ИЗПЪЛНИТЕЛЯТ е длъжен да обезпечи достатъчен персонал с необходимата професионална квалификация и правоспособност съгласно изискванията по съответните нормативни актове.

**6.** Да уведомява ВЪЗЛОЖИТЕЛЯписмено относно проверка и подписване на актове и протоколи по време на строителството, във връзка с осигуряване присъствието на представители на останалите участници в строителният процес – строителен надзор и проектант;

**7.** Да съхранява на строителния обект и предоставя, при поискване от представители на ВЪЗЛОЖИТЕЛЯи на специализираните контролни органи, заповедна книга съгласно чл. 170, ал. 3 от ЗУТ на строежа, копиена одобрения и съгласуван от ВЪЗЛОЖИТЕЛЯ инвестиционен проект и копие на разрешението за строеж;

**8.** Да осигури изискващите се здравословни и безопасни условия на труд при изпълнение на ръководените от него строително-монтажни работи. Щетите, настъпили в резултат от неспазване на това задължение, са изцяло за сметка на ИЗПЪЛНИТЕЛЯ;

**9.** Да ограничи действията на своя персонал и механизация в границите на строителната площадка, като не допуска навлизането им в съседни терени;

**10.** Да уведомява ВЪЗЛОЖИТЕЛЯ и строителния надзор,за извършените строително-монтажни работи, които подлежат на закриване, и чието качество и количество не могат да бъдат установени по-късно. След съставяне на нормативно изискуемия акт, ВЪЗЛОЖИТЕЛЯТ и консултантът, упражняващ строителен надзор, разрешават закриването им. Всички работи, които са закрити, без да е съставен съответния акт, ще бъдат откривани по искане на ВЪЗЛОЖИТЕЛЯ и са за сметка на ИЗПЪЛНИТЕЛЯ.

**11.** Да представи на ВЪЗЛОЖИТЕЛЯвалидназастраховка за професионална отговорност на строител по чл. 171 от Закона за устройство на територията (ЗУТ) и удостоверение за вписване в Централния професионален регистър на строителя за изпълнение на строежи, отговарящи на вида на строежа, предмет на обществената поръчка, както и на категорията му съгласно чл. 137, ал. 1 от ЗУТ, преди започване на строително-монтажните работи. ИЗПЪЛНИТЕЛЯТ се задължава по време на изпълнението на договора да поддържа валидна застраховката за професионална отговорност като лице, изпълняващо строителна дейност, за вреди, причинени на ВЪЗЛОЖИТЕЛЯили на трети лица при или по повод изпълнение на дейности на обекта.

**12.** Да уведомява ВЪЗЛОЖИТЕЛЯ и строителния надзор в срок от минимум 3 (три) работни дни преди датата на приключване на съответната строителна дейност, за която е необходимо оформяне и подписване на Актове и протоколи по време на строителството, съгласно Наредба № 3 към ЗУТ.

**13.** Да отстрани всички забележки, отбелязани в Констативният акт за установяване годността за приемане на строежа (акт обр. № 15) за обекта – предмет на договора в определения срок.

**14.** За своя сметка да изготви при необходимост екзекутивна документация (чл. 163, ал. 2, т. 3 и чл. 175 от ЗУТ), която следва да представи на ВЪЗЛОЖИТЕЛЯ при подписване на Констативен Акт Обр. 15 за обекта, както и да извърши необходимите лабораторни изпитвания и измервания, доказващи правилността на изпълнението на строително-монтажните работи.

**15.** След подписване на Констативен акт за установяване годността за приемане на строежа - акт обр. № 15 и положителни становища от специализираните контролни органи за приемане на обекта, да оказва съдействие на ВЪЗЛОЖИТЕЛЯ при организирането и изпълнението на дейностите, необходими за получаване на Удостоверение за въвеждане в експлоатация, съгласно чл. 175 – 179 от ЗУТ и Наредба № 2 от 2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти.

**16.** Да отстранява проявилите се дефекти по време на гаранционния период в установените за това срокове и при спазване на реда, посочен по-долу в настоящия договор;

**17.** Да съблюдава БДС и еквивалентните им европейски стандарти за влаганите материали, изпълнението на работите, изпитванията на материалите, приемане на изпълнените работи и на доставените материали и оборудване.

**18.** Всички наредби, инструкции и други законови документи, засягащи трудовата и здравна безопасност на работниците, касаещи изпълнението на всички видове работи на обекта, трябва да бъдат изпълнени и са задължение на ИЗПЪЛНИТЕЛЯ.

**19.** Да не разгласява пред трети лица факти, обстоятелства, сведения и всяка друга информация, относно дейността на ВЪЗЛОЖИТЕЛЯ, които е узнал във връзка или по повод изпълнението на договора, освен в предвидените от закона случаи;

**20.** Да отговаря за извършената от подизпълнителите си работа, когато за изпълнението на поръчката е ангажирал подизпълнители, като за своя работа.

**21.** При проверки на място от страна на ВЪЗЛОЖИТЕЛЯ и други компетентни органи, ИЗПЪЛНИТЕЛЯТ се задължава да осигури присъствието на негов упълномощен представител, както и да осигурява пълен достъп до помещения, преглед на документи, свързани с изпълнението на възложените дейности.

**22.** ИЗПЪЛНИТЕЛЯТ се задължава да изпълнява мерките и препоръките, съдържащи се в докладите от проверки на място.

**23.** ИЗПЪЛНИТЕЛЯТ носи отговорност за всички вреди, нанесени на трети лица по време на изпълнението на настоящия договор в резултат на виновното поведение на него или на неговите подизпълнители, ако ползва такива.

**VII. ГАРАНЦИОННА ОТГОВОРНОСТ**

**Чл. 10. (1)** Гаранционният срок във връзка с извършените строителни-монтажни работи за обекта – предмет на договора е в съответствие с определеното в чл. 20, ал. 4 от Наредба № 2 от 2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи.

**(2)** Гаранционният срок започва да тече от датата на получаване на Удостоверение за въвеждане в експлоатация на обекта, предмет на договора.

**(3)** Всички дефекти, възникнали преди края на гаранционния срок се констатират с протокол, съставен и подписан от представители на ВЪЗЛОЖИТЕЛЯ и ИЗПЪЛНИТЕЛЯ.

**(4)** ИЗПЪЛНИТЕЛЯТе длъжен да изпрати представител на място до 24 часа от получаване на рекламация за уточняване на причините, евентуалното време и срокове за отстраняване на дефектите, като за направените констатации и поети задължения страните подписват протокол по ал. 3. В случай, че ИЗПЪЛНИТЕЛЯТ не изпрати представител до уговореното време или откаже да изпрати такъв, без да посочи основателна причина, ВЪЗЛОЖИТЕЛЯТ съставя едностранно протокол, в който отразява направените констатации и определя срок за отстраняване. За съставения по този ред протокол се счита, че се приема от ИЗПЪЛНИТЕЛЯ без възражения и му се изпраща за изпълнение.

**(5)** ИЗПЪЛНИТЕЛЯТ е длъжен да отстрани появилите се дефекти и недостатъци за своя сметка в договорения съгласно ал. 4 срок. В случай, че горният срок е кратък страните се договарят за по-дълъг разумен срок.

**(6)** В случай, че ИЗПЪЛНИТЕЛЯТ не изпълни задължението си за отстраняване на дефектите в срока по ал. 4, ВЪЗЛОЖИТЕЛЯТ може да ги отстрани за сметка на ИЗПЪЛНИТЕЛЯ, като ИЗПЪЛНИТЕЛЯТ му дължи заплащане на стойността на направените разходи в срок от 7 дни, считано от датата на поканата за това. В случай, че ВЪЗЛОЖИТЕЛЯТ не получи плащане по реда на предходното изречение, същият има право да претендира вземането си по съдебен ред.

**(7)** Гаранционният срок не тече и се удължава с времето, през което строежът е имал проявен дефект, до неговото отстраняване.

**VIIІ. ГАРАНЦИЯ ЗА ИЗПЪЛНЕНИЕ НА ДОГОВОРА**

**Чл. 11.** **(1)** При подписване на договора, като гаранция за изпълнение на задълженията по него, ИЗПЪЛНИТЕЛЯТ е предоставил на ВЪЗЛОЖИТЕЛЯ гаранция, обезпечаваща изпълнението на договора за обществена поръчка в размер на 2 (две) на сто от стойността по чл. 3, ал. 1 без ДДС.

**(2)** Гаранцията за изпълнение трябва да бъде със срок на валидност до пълното изпълнение на всички дейности, предмет на договора, но не по-малко от 60 дни след крайния срок на договора. Разходите по обслужването на Гаранцията за изпълнение на договора се поемат от ИЗПЪЛНИТЕЛЯ.

*Първи вариант*

* Гаранцията за изпълнение на договора е под формата на парична сума, преведена по сметката на ВЪЗЛОЖИТЕЛЯ. ВЪЗЛОЖИТЕЛЯТ се задължава да възстанови на ИЗПЪЛНИТЕЛЯ по сметка, посочена от него, сумата на гаранцията в срок до 60 дни след изпълнение на последното му задължение по договора.

*Втори вариант*

* Гаранцията за изпълнение на договора е под формата на имуществена застраховка в полза на ВЪЗЛОЖИТЕЛЯ. ВЪЗЛОЖИТЕЛЯТ се задължава да върне на ИЗПЪЛНИТЕЛЯ застрахователната полица в срок до 60 дни след изпълнение на последното му задължение по договора. Срокът на валидност на застраховката е не по-малко от 60 дни след крайния срок на договора. В случай че в застрахователната полица е посочена конкретна дата за изтичане на нейната валидност и ИЗПЪЛНИТЕЛЯТ не изпълни всички свои задължения по договора в срок до 60 дни преди изтичане на тази дата, той е длъжен незабавно да удължи валидността на застраховката със срока на закъснението. Ако ИЗПЪЛНИТЕЛЯТ не удължи срока на застраховката при условията на предходното изречение, ВЪЗЛОЖИТЕЛЯТ има право да предяви полицата за плащане. В случай че издателят на застраховката откаже да заплати предявената от ВЪЗЛОЖИТЕЛЯ сума в 5-дневен срок, ВЪЗЛОЖИТЕЛЯТ има право да поиска, а ИЗПЪЛНИТЕЛЯТ се задължава да предостави в срок до 5 (пет) работни дни от направеното искане съответната заместваща застраховка от друг застраховател, отговаряща на първоначалните условия.

*Трети вариант*

* Гаранцията за изпълнение на договора е под формата на банкова гаранция, авизирана от банка, регистрирана съгласно Закона за кредитните институции, ако същата е издадена от чуждестранна банка, същата трябва да е безусловна и неотменима, в нея да е записано името на договора. Срокът на валидност на банковата гаранция е не по-малко от 60 дни след крайния срок на договора. В случай че в банковата гаранция е посочена конкретна дата за изтичане на нейната валидност и ИЗПЪЛНИТЕЛЯТ не изпълни всички свои задължения по договора в срок до 60 дни преди изтичане на тази дата, той е длъжен незабавно да удължи валидността на банковата гаранция със срока на закъснението. Ако ИЗПЪЛНИТЕЛЯТ не удължи срока на банковата гаранция при условията на предходното изречение, ВЪЗЛОЖИТЕЛЯТ има право да усвои изцяло банковата гаранция. В случай че банката, издала гаранцията за изпълнение на договора, откаже да заплати предявената от ВЪЗЛОЖИТЕЛЯ сума в 5-дневен срок, ВЪЗЛОЖИТЕЛЯТ има право да поиска, а ИЗПЪЛНИТЕЛЯТ се задължава да предостави в срок до 5 (пет) работни дни от направеното искане съответната заместваща гаранция от друга банка, отговаряща на първоначалните условия.
  + 1. ВЪЗЛОЖИТЕЛЯТ има право да усвои изцяло или част от гаранцията за изпълнение на договора при неточно изпълнение на задължения по договора от страна на ИЗПЪЛНИТЕЛЯ, включително при възникване на задължение на ИЗПЪЛНИТЕЛЯ за плащане на неустойки, както и при прекратяване на договора от страна на ВЪЗЛОЖИТЕЛЯ поради виновно неизпълнение на задължения на ИЗПЪЛНИТЕЛЯ по договора.

**IX. ЗАСТРАХОВАНЕ И ОБЕЗЩЕТЕНИЯ**

**Чл. 12.** ИЗПЪЛНИТЕЛЯТ ще носи пълна отговорност за изпълняваните от него и подизпълнителите му (ако има такива) дейности от датата на подписване на договора, до деня на изтичане на гаранционните срокове за строежа. В случай на повреди и щети поради някаква причина, възникнали при изпълнение на работи по строежа, или при части от тях, или на неговата механизация, ИЗПЪЛНИТЕЛЯТ ще ги отстрани за своя сметка.

**Чл. 13.** Изпълнителят ще обезщетява ВЪЗЛОЖИТЕЛЯ и неговия персонал, при претенции за щети или смърт, претенции за загуба или повреда на каквато и да е собственост, извън собствеността, представляваща част от строежа, когато същите са в резултат на негово виновно поведение по повод изпълнение или неизпълнение на задълженията му по договора.

**Чл. 14.** Изпълнителят е отговорен за всички застраховки и обезщетения по отношение на своя персонал и собственост.

**X. ЕКИП ОТ ЕКСПЕРТИ**

**Чл. 15. (1)** За изпълнение предмета на настоящия договор ИЗПЪЛНИТЕЛЯТ осигурява екип от експерти, посочени в офертата.

**(2)** ИЗПЪЛНИТЕЛЯТ няма право да сменя лицата, посочени в офертата му, без предварително писмено съгласие на ВЪЗЛОЖИТЕЛЯ.

**(3)** ИЗПЪЛНИТЕЛЯТ по своя инициатива предлага смяна на експерт в следните случаи:

* При смърт на експерта;
* При невъзможност да изпълнява възложената му работа, поради болест, довела до трайна неработоспособност на експерта;
* При необходимост от замяна на експерта поради причини, които не зависят от ИЗПЪЛНИТЕЛЯ;
* Когато експертът бъде осъден на лишаване от свобода за умишлено престъпление от общ характер;
* При лишаване на експерта от правото да упражнява определена професия или дейност, пряко свързана с дейността му в изпълнението на настоящия договор.

**(4)** В случаите по ал. 3, ИЗПЪЛНИТЕЛЯТ дава на ВЪЗЛОЖИТЕЛЯ писмено уведомление, в което мотивира предложението си за смяна на експерта и прилага доказателства за наличието на някое от основанията по ал. 3. С уведомлението, ИЗПЪЛНИТЕЛЯТ предлага експерт, който да замени досегашния експерт, като новият експерт трябва да притежава еквивалентна квалификация като тази на заменяния експерт и професионален опит, не по-малък от неговия.

**(5)** ВЪЗЛОЖИТЕЛЯТ може да приеме замяната или мотивирано да откаже предложения експерт. При отказ от страна на ВЪЗЛОЖИТЕЛЯ да приеме предложения експерт, ИЗПЪЛНИТЕЛЯТ предлага друг експерт с ново уведомление по реда на ал. 4.

**(6)** Допълнителните разходи, възникнали в резултат от смяната на експерта, са за сметка на ИЗПЪЛНИТЕЛЯ.

**(7)** В случай, че даден експерт не е сменен незабавно и е минал период от време, преди новият експерт да поеме неговите функции, ВЪЗЛОЖИТЕЛЯТ може да поиска от ИЗПЪЛНИТЕЛЯ да назначи временен служител до идването на новия експерт, или да предприеме други мерки, за да компенсира временното отсъствие на този експерт.

**ХI. САНКЦИИ**

**Чл. 16.** При просрочване изпълнението на задълженията по този Договор, неизправната Страна дължи на изправната неустойка в размер на 0.1 % (нула цяло и едно на сто) от Цената за всеки ден забава, но не повече от 5 % (пет на сто) от Стойността на Договора.

**Чл. 17.** ВЪЗЛОЖИТЕЛЯТ има право да удържи всяка дължима по този Договор неустойка чрез задържане на сума от Гаранцията за изпълнение, като уведоми писмено ИЗПЪЛНИТЕЛЯ за това.

**Чл. 18.** Плащането на неустойките, уговорени в този Договор, не ограничава правото на изправната Страна да търси реално изпълнение и/или обезщетение за понесени вреди и пропуснати ползи в по-голям размер, съгласно приложимото право.

**XII. ПРЕКРАТЯВАНЕ НА ДОГОВОРА**

**Чл. 19.** Настоящият договор може да бъде прекратен при следните обстоятелства:

1. по взаимно съгласие на страните, изразено в писмена форма;

2. при доказана обективна невъзможност за изпълнение на договора от страна на ИЗПЪЛНИТЕЛЯ;

3. при виновно неизпълнение на задължения по договора при условията на Закона за задълженията и договорите.

**Чл. 20.** В случаите по чл. 19, т. 1. и т. 2 ВЪЗЛОЖИТЕЛЯТ дължи на ИЗПЪЛНИТЕЛЯ възнаграждение за извършената работа до прекратяване на договора.

**Чл. 21.** Ако стане явно, че ИЗПЪЛНИТЕЛЯТ просрочи изпълнението на възложената работа с повече от 30 (тридесет) дни, ВЪЗЛОЖИТЕЛЯТ може едностранно да развали договора. В този случай ВЪЗЛОЖИТЕЛЯТ заплаща на ИЗПЪЛНИТЕЛЯ само стойността на тези работи, които са извършени качествено и могат да му бъдат полезни. За претърпените вреди ВЪЗЛОЖИТЕЛЯТ може да претендира обезщетение.

**ХIII. НЕПРЕОДОЛИМА СИЛА**

**Чл. 22.** Страните се освобождават от отговорност за неизпълнение на задълженията си по договора, когато невъзможността за изпълнение се дължи на непреодолима сила. Ако страната е била в забава, тя не може да се позовава на непреодолима сила. Непреодолима сила е непредвидимо или непредотвратимо събитие от извънреден характер, възникнало след сключване на договора

**Чл. 23.** Страната, която не може да изпълни задължението си поради непреодолима сила, в срок от седем календарни дни от настъпването на съответното събитие, уведомява писмено другата страна за това обстоятелство. В същия срок с препоръчана поща или чрез куриерска служба страната, позоваваща се на непреодолима сила, трябва да изпрати на другата страна писмено потвърждение за възникването й, изходящо от официален орган (Търговска палата). При неуведомяване се дължи обезщетение за настъпилите от това вреди.

**Чл. 24.** Докато трае непреодолимата сила, изпълнението на задълженията и на свързаните с тях насрещни задължения спира. Съответните срокове за изпълнение се удължават с времето, през което е била налице непреодолима сила.

**Чл. 25.** Ако непреодолимата сила трае толкова дълго, че някоя от страните вече няма интерес от изпълнението, тя има право да прекрати договора с писмено уведомление до другата страна.

**XIV. ПОДСЪДНОСТ**

**Чл. 26.** Всички спорове, които могат да възникнат във връзка с настоящия договор, по повод неговото изпълнение или тълкуване, включително споровете, породени или отнасящи се до неговата недействителност или прекратяване, страните трябва да решат чрез договаряне помежду си.

**Чл. 27.** В случай на невъзможност за разрешаване на споровете по пътя на договарянето, те подлежат на разглеждане и решаване по съдебен ред от компетентния, съгласно българското законодателство, съд.

**ХV. ОБЩИ РАЗПОРЕДБИ**

**Чл. 28.** За всички неуредени в настоящия договор въпроси се прилагат разпоредбите на действащото на територията на Република България законодателство.

**Чл. 29.** Всички съобщения и уведомления между страните по повод договора се извършват в писмена форма чрез факс, препоръчана поща, електронна поща, по реда на Закона за електронния документ и електронния подпис, с обратна разписка или куриерска служба.

**Чл. 30.** В срок до **10** (десет) дни след подписване на договора всяка от страните информира другата страна писмено за определеното от нея лице за контакт по този договор, неговия факс и актуален адрес за кореспонденция. Посочените данни могат да се променят само с писмено уведомление на съответната страна по реда на договора.

**Чл. 31.** Никоя от страните няма право да прехвърля свои права или задължения по договора на трети лица, без предварителното писмено съгласие на другата страна.

**Чл. 32.** Договорът влиза в сила от деня на подписването му от двете страни.

**Чл. 33.** Настоящият договор, ведно с приложенията, се състави в три еднообразни екземпляра – два за ВЪЗЛОЖИТЕЛЯ и един за ИЗПЪЛНИТЕЛЯ.

**Приложения:**

- Техническа спецификация;

- Техническо предложение на ИЗПЪЛНИТЕЛЯ;

- Ценова оферта на ИЗПЪЛНИТЕЛЯ.

**ВЪЗЛОЖИТЕЛ: ИЗПЪЛНИТЕЛ:**